Fa Maria a reeditse morwaawe a bua ka ditshwantsho, a o ne a kgona go utlwa mafoko a kafa Jesu a godisitsweng ka gone kwa Nasaretha? Fa Jesu a ne a bua ka mosadi yo o feelang ntlo ya gagwe gore a bone ledi la tshipi le le latlhegileng, a sila folouru gore a dire senkgwe, kgotsa a tshuba lebone a bo a le baya mo godimo ga setlhomeso, a Maria o ne a akanya ka mosimanyana yo o neng a mo eme nokeng fa a ntse a dira ditiro tsa letsatsi le letsatsi? (Luke 11:33; 15:8, 9; 17:35) Fa Jesu a ne a re jokwe ya gagwe e bopelonomi le morwalo wa gagwe o motlhofo, a Maria o ne a akanya ka dinako tse di monate tse ba ileng ba nna le tsone bogologolo fa a ne a lebile Josefa a ruta Jesu yo mmotlana go dira jokwe ka kelotlhoko e le gore phologolo e kgone go e sikara sentle? (Mathaio 11:30) Ruri Maria o ne a kgotsofala fa a tlhatlhanya ka tshiamelo e Jehofa a mo neileng yone mo botshelong—ya go godisa le go thapisa morwa yo o neng a tla nna Mesia. O tshwanetse a bo a ile a itumelela go reetsa Jesu yo e neng e le morutisi yo mogolo go gaisa, yo o neng a ruta ka tsela e e molemo thata a dirisa dilo tse di tlwaelegileng le ditiragalo tsa nako eo!